ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ትግራይ፡ ካብ ዘለውዋ ጸጋታት ቱሪዝም ተረባሒት ኣይኮነትን ተባሂሉ 18 መጋቢት 2019 ቱሪዝም፡ ኣብ ሃገራት ትሕቲ ሰሃራ ጥራይ፡ ኣብ ዝቕጽሉ ልዕሊ 10 ዓመታት፡ ብቐጥታን ብተዘዋዋርን፡ ን 3.8 ሚሊዮን ሰባት ክረብሕ'ዩ ኢሉ ይግምት ዓለማዊ ቤትምኽሪ ቱሪዝምን ጉዕዞን። ንቱሪዝም ልዑል ቆላሕታ ሂበን ዝሰርሓ ብዙሓት ሃገራት ኣፍሪቃ፡ ቁጠብአን ኣገቢለን፡ ዝሓሸ ተጠቀምቲ ክኾና ክኢለን'የን። ንምስክርነት፡ ሞሮኮን ደቡብ ኣፍሪቃን ብቐዳምነት ዝጽርሓ እንትኾና፡ ንበጻሕቲ ዓዲ ምቹእ መሰረተ ልምዓት ዘማለኣ ምዃነን ይንገረለን። ኢትዮጵያ፡ ዘመናት ዝሰገሩ ንበጻሕቲ ዓዲ ዝማርኹ ብዙሓት ሃይማኖታዊ፣ ባህላውን ታሪኻውን ሓድግታት እንተሃለውዋ'ውን፡ ንበጻሕቲ ዓዲ ምቹኣት ተባሂለን ካብ ዝጽረሓ ሓንቲ ግን ክትከውን ኣይከኣለትን። ትግራይ ድማ፡ ናይዚ ኩሉ ሃብቲ ሕምብርቲ እናሀለወት ክነሳ ካብ ዓውዲ ቱሪዝም ብዝርከብ እቶት ተረባሒት ከም ዘይኮነት ሰብ ሞያን ምሁራትን ይገልጹ። "ትግራይ ናሕሲ ኣልቦ ቤተ መዘክር እያ" ብርክት ዝበሉ ቅብእታት፣ ፍሉይ ኪነ ህንጻ ካብ 14 ክሳብ 15 ክፍለ ዘመን ዝነበሩ ተባሂሎም ዝገመቱ ሓድግታት፡ ካብ ከውሒ ተፈልፊሎም ዝተሃነጹ ኣብያተ ክርስቲያን፣ ጥንታዊ ሓወልትን ካልእን ኣብዛ ክልል ካብ ዝርከቡ ዝድህሰሱ ሓድግታት'ዮም። ካልኦት መስሕብ በጻሕቲ ዓዲ ዝኾኑ ሃይማኖታውን ማሕበራውን በዓላትን'ውን ኣለው። ታሪኽ ትግራይ፡ ካብ ይሓን ኣክሱምን'ዩ ዝቕዳሕ ዝብል ዳይሬክተር ኢንስቲትዩት ስነ ኳዕትን ቱሪዝምን ዩኒቨርሲቲ ኣክሱም ኣቶ ተኽለብርሃን ለገሰ፡ ንኢትዮጵያ ኣብ ዓለም ብፍሉይ ዘላለዩ ካብ ሓደ እምኒ ተጸሪቦም ዝቖሙ ሓወልታት ምህላዎም ክዝንጋዕ የብሉን ይብል። ጥንታዊ ሳናቲም፣ ድርሰታት ኖታ ማህሌታይ ያሬድ፣ ካብ ከውሒ ተፈልፊሎም ዝተሰርሑ ኣብያተ ክርስቲያናት፣ ከም ኣሸንዳ፣ ጥምቀት ዝበሉ በዓላት፤ ከምኡ'ውን ስነ ስርዓት መርዓን ቀብርን ብምዕቃብ፡ እቲ ክልል ምንጪ እቶቱ ክገብሮም ከምዝኽእል'ውን እቲ በዓል ሞያ ይዛረብ። "እንተኾነ ግን፡ ብኣግባቡ ኣይተጠቐምናሉን፣ ኣይመዝገብናዮን ኣይዓቀብናዮን" ይብል ኣቶ ተኽለብርሃን። መስሕብ በጻሕቲ ዓዲ ትግራይ፡ ከባቢ 60 ሚኢታዊት ብዘይድህሰሱ ጸጋታት ዝተሸፈነ ኾይኑ፡ እቲ እቶት'ውን ኣብዚኦም ዝተደረኸ'ዩ። "ትግራይ ናሕሲ ኣልቦ ቤተ መዘክር እያ" ዝበለ ምሁር እቲ ዩኒቨርሲቲ ዶክተር የማነ ግደይ ብወገኑ፡ ብሃብቲ ቱሪዝም "ኣልፋን ኦሜጋን ተባሂላ'ያ እትግለጽ" ኢሉ። ይኹን'ምበር፡ ኣብዚ ሕጂ እዋን ዘሎ ኣተሓሕዛ ሓድግን ግንዛበን ብምዕዛብ፡ እቲ ክልል ዘለውዎ ጸጋታት ኣብ ሓደ እዋን ከይኸስሮም ከምዝሰግእ ኣይሓብአን። ዘለካ ሃብቲ ኣብ ትካል ባህሊ፣ ትምህርትን ሳይንስን ሕቡራት ሃገራት [ዩኔስኮ] ምምዝጋብ፡ ሓደ መዐቀኒ ህልውና ሓድግታትኻ'ዩ ይብሉ ምሁራት። ዘይድህሰሱ ሓድግታተን ብብዝሒ ዘዐቀባ ሃገራት ኤዥያ ድማ ከም ኣብነት ይጠቕሱ። "ካልእ ተሪፉ፡ ከም መለኸት ዝበሉ ኣብ መርዓ፣ ቀብሪ እንጥቀመሎም ባህላዊ መሳርሒታትና ኣበይ ኣለው?" ኢሉ ዝሓትት ዶክተር የማነ፡ ኣብ ኣከዳድና፣ ኣሰራርሓ ጸጉርን ካልእን ዝነበሩ ትውፊታት እናሃሰሱ ይመጽኡ ምህላዎም እዩ ዝገልጽ። ፍሉጣት መስሕብ በጻሕቲ ዓዲ ኣፍሪቃ እንመን'የን?
